**SUULAEN NOPEA LEVITYSKOJE (RME)**

RME-kojetta käytetään liian kapean yläleuan levittämiseen.

Aktiivinen hoitoaika voi kestää muutaman viikon ja saavutetun hoitotuloksen ylläpito n. 6-12kk.

Alussa hampaisiin voi tulla arkuutta, mutta tämä menee ohi muutamissa päivissä. Etuhampaiden väliin muodostuu hoidon aikana rako, joka myöhemmin sulkeutuu. Nenän varressa saattaa tuntua kihelmöintiä.

Kojetta aktivoidaan kotona **kerran vuorokaudessa** (iltaisin) siihen tarkoitetulla avaimella. Kojeen keskellä suulaessa on lukko, jossa on reikä, johon avain mahtuu. **Avain työnnetään lukon etuosassa olevaan reikään ja käännetään nieluun päin niin paljon, että seuraava reikä tulee lukon etuosaan näkyviin. Avain vedetään pois takakautta.**

Kun levitystä on tullut tarpeeksi, lukitaan lukko hammashoitolassa. Tällöin koje jää vielä suuhun ylläpitämään tehtyä levitystä.

Suussa oleva koje pitää harjata reippaasti ja huolellisesti hampaita pestessä. Sekä sähkö- että käsiharjaa saa käyttää.

Kovat ja sitkeät syötävät ovat **ehdottomasti kiellettyjä**. Yleensä nämä löytyvät karkkihyllyltä. Tavallista ruokaa voi syödä, mutta jotkut hedelmät ja kasvikset (porkkana, omena jne.) kannattaa paloitella. Ksylitolipurukumia voi syödä.

Koje saattaa aluksi hangata poskia. Voit laittaa hankaavaan kohtaan päälle pehmikkeeksi hoitolasta saamaasi vahaa. Myös pureskeltua purukumia voi käyttää vahan asemesta.

Jos koje rikkoutuu tai irtoaa, ota **viipymättä** yhteys hammashoitolaan, jotta hoito pääsee jatkumaan ja ettei purennassa ehdi tapahtua palautumista.

Kuusiolinna Terveyden hammashoitolat

Alavus, Kuortane, Töysä 06-2525 7982

Ähtäri, Soini 06-2525 7271